CELEX: C2005/182/72
Language: sk
Date: 2005-07-23 00:00:00
Title: Vec T-173/05: Žaloba podaná 27. apríla 2005: Martine Heus proti Komisii Európskych spoločenstiev

23.7.2005   
            
            
               SK
            
            
               Úradný vestník Európskej únie
            
            
               C 182/39
            
         Žaloba podaná 27. apríla 2005: Martine Heus proti Komisii Európskych spoločenstiev
   (Vec T-173/05)
   (2005/C 182/72)
   Jazyk konania: francúzština
   Martine Heus, bydliskom v Anderlechte (Belgicko), v zastúpení: Lucas Vogel, advokát, podala 27. apríla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:
   
               1.
            
            
               zrušil rozhodnutie orgánu povereného menovaním zo 7. januára 2005, ktorým bola zamietnutá sťažnosť žalobkyne z 18. októbra 2004 proti rozhodnutiu z 19. júla 2004 prijatému predsedom výberovej komisie výberového konania COM/PC/04, ktorým bol žalobkyni zamietnutý prístup k uvedenému výberovému konaniu,
            
         
               2.
            
            
               zrušil, ak je to potrebné, uvedené rozhodnutie prijaté 19. júla 2004 predsedom výberovej komisie výberového konania COM/PC/04,
            
         
               3.
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobkyni bol zamietnutý prístup k výberovému konaniu COM/PC/04 z dôvodu, že nespĺňala podmienku 5 rokov služobných skúseností v rámci Komisie alebo inej inštitúcie, keďže obdobie jej služobnej činnosti, ktoré u Komisie strávila ako dočasný zamestnanec, nevzala výberová komisia do úvahy.
   Na podporu svojej žaloby žalobkyňa uvádza porušenie článkov 27 a 29 ods. 1 Služobného poriadku, ako aj zjavnú chybu v úsudku, ktoré spočívajú v tom, že napadnuté rozhodnutia a oznámenie o výberovom konaní, v každom prípade jeho výklad, ktorý predložil orgán poverený menovaním, mali za následok vylúčenie žalobkyne z dôvodov, ktoré sa týkali výlučne jej predchádzajúceho administratívneho postavenia (ako zamestnanca na základe zmluvy a nie ako zamestnanca podľa Služobného poriadku).
   Žalobkyňa sa tiež odvoláva na porušenie zásady zákazu diskriminácie, keďže sporné kritériá umožnili ostatným kandidátom prístup k výberovému konaniu, hoci boli menej kompetentní alebo mali menej služobných skúseností v rámci Komisie.